### NN 83/2025 (23.5.2025.), Odluka o preuzimanju Odluke o davanju koncesije na pomorskom dobru u svrhu gospodarskog korištenja i postavljanja naprava za uzgoj tuna u akvatoriju južno od otoka Balabre na području Općine Murter-Kornati

VLADA REPUBLIKE HRVATSKE

1095

Na temelju članka 53. stavka 1. točke 1. i stavka 2. Zakona o pomorskom dobru i morskim lukama (»Narodne novine«, broj 83/23.), Vlada Republike Hrvatske je na sjednici održanoj 22. svibnja 2025. donijela

ODLUKU

O PREUZIMANJU ODLUKE O DAVANJU KONCESIJE NA POMORSKOM DOBRU U SVRHU GOSPODARSKOG KORIŠTENJA I POSTAVLJANJA NAPRAVA ZA UZGOJ TUNA U AKVATORIJU JUŽNO OD OTOKA BALABRE NA PODRUČJU OPĆINE MURTER-KORNATI

I.

Vlada Republike Hrvatske preuzima Odluku o davanju koncesije na pomorskom dobru u svrhu gospodarskog korištenja i postavljanja naprava za uzgoj tuna u akvatoriju južno od otoka Balabre na području Općine Murter-Kornati (»Službeni vjesnik Šibensko-kninske županije«, br. 5/14., 13/18., 14/19. i 8/20.), kojom je dana koncesija društvu Pelagos Net Farma d.o.o. iz Zadra, OIB: 87400597993 i time stupa u pravni položaj Županijske skupštine Šibensko-kninske županije kao Davatelja koncesije te preuzima sva prava i obveze iz navedene Odluke.

II.

Ovom Odlukom Vlada Republike Hrvatske (u daljnjem tekstu: Davatelj koncesije) daje trgovačkom društvu Pelagos Net Farma d.o.o., iz Zadra, OIB: 87400597993 (u daljnjem tekstu: Koncesionar), koncesiju u svrhu gospodarskog korištenja i postavljanja naprava za uzgoj tuna u akvatoriju južno od otoka Balabre na području Općine Murter-Kornati, radi obavljanja djelatnosti uzgoja tune na pomorskom dobru površine 23.400 m².

III.

Ukupno područje pomorskog dobra danog u koncesiju Koncesio­naru sukladno Odluci o davanju koncesije na pomorskom dobru u svrhu gospodarskog korištenja i postavljanja naprava za uzgoj tuna u akvatoriju južno od otoka Balabare na području Općine Murter-Kornati i točki II. ove Odluke, omeđeno je poligonom određenim koordinatnim točkama izraženim u HTRS96/TM projekciji, kako slijedi:

|  |  |  |
| --- | --- | --- |
| Točka | E | N |
| A | 400922.29 | 4866849.37 |
| B | 401608.40 | 4866572.13 |
| C | 401705.80 | 4866813.19 |
| D | 401019.70 | 4867090.43 |
| E | 401789.25 | 4866779.47 |
| F | 401691.84 | 4866538.41 |

IV.

Površina pomorskog dobra, morskog akvatorija, danog u koncesiju iznosi 215.800 m², a kako je prikazano na grafičkom prikazu iz svibnja 2022., koji se nalazi u Prilogu 1. ove Odluke i ne objavljuje se u »Narodnim novinama«.

V.

Koncesija se daje na vremensko razdoblje od 20 godina, zaključno do 9. lipnja 2034., računajući od dana sklapanja Ugovora o koncesiji na pomorskom dobru, klasa: 934-01/14-01/31, URBROJ: 2182/1-06-14-1, od 9. lipnja 2014., sklopljenog u svrhu gospodarskog korištenja i postavljanja naprava za uzgoj tuna u akvatoriju južno od otoka Balabre na području Općine Murter-Kornati.

VI.

Koncesija na pomorskom dobru iz točke III. ove Odluke daje se u svrhu gospodarskog korištenja i postavljanja naprava za uzgoj tuna u akvatoriju južno od otoka Balabre na području Općine Murter-Kornati u Šibensko-kninskoj županiji radi obavljanja djelatnosti uzgoja tuna kapaciteta do 1.488 tona godišnje.

Koncesionar je dužan na koncesioniranom pomorskom dobru postaviti uzgajalište sukladno Lokacijskoj dozvoli, klasa: UP/I-350-05/14-01/18, urbroj: 2182/1-16/14-4, od 13. svibnja 2014. izdanoj od Upravnog odjela za prostorno uređenje i gradnju Šibensko-kninske županije, Izmjenama i dopunama lokacijske dozvole, klasa: UP/I-350-05/18-01/000054, urbroj: 2182/1-16-18-0005, od 12. srpnja 2018., klasa: UP/I-350-05/19-01/000047, urbroj: 2182/1-16-19-0007, od 15. listopada 2019., klasa: UP/I-350-05/20-01/000006, URBROJ: 2182/1-16-20-0006, od 7. svibnja 2020., izdanim od Upravnog odjela za prostorno uređenje i gradnju Šibensko-kninske županije i Izmjeni i/ili dopuni lokacijske dozvole, klasa: UP/I-350-05/22-01/000025, urbroj: 2182-16/25-22-0008, od 31. kolovoza 2022. izdanom po Upravnom odjelu za zaštitu okoliša, prostorno uređenje gradnju i komunalne poslove Šibensko-kninske županije, koje se nalaze u Prilogu 2. ove Odluke i ne objavljuju se u »Narodnim novinama«.

Koncesionar je dužan u pomorsko dobro koje se daje u koncesiju uložiti sveukupno 528.450,54 eura kao investicijsko ulaganje, a sve u opsegu i na način opisan u Studiji gospodarske opravdanosti iz rujna 2022. godine koja se nalazi u Prilogu 3. ove Odluke i ne objavljuje se u »Narodnim novinama«.

Koncesionar je dužan za svaku daljnju izmjenu zahvata u prostoru na koncesioniranom pomorskom dobru zatražiti suglasnost Davatelja koncesije te dozvole sukladno propisima koji uređuju prostorno uređenje i gradnju.

VII.

Koncesionar se obvezuje pomorsko dobro koje ovom Odlukom dobiva na gospodarsko korištenje, koristiti isključivo za obavljanje djelatnosti za koje je utvrđena namjena koncesije i koje su navedene u Studiji gospodarske opravdanosti iz točke VI. stavka 3. ove Odluke.

Koncesionar je dužan gospodarski koristiti pomorsko dobro iz točke III. ove Odluke sukladno Zakonu o pomorskom dobru i morskim lukama te drugim zakonima i podzakonskim aktima iz područja sigurnosti plovidbe i zaštite okoliša, i to na način koji će osigurati zaštitu okoliša.

Koncesionar ne može prava stečena koncesijom, niti djelomično, niti u cijelosti prenositi na drugoga, bez izričitog odobrenja Davatelja koncesije.

VIII.

Za gospodarsko korištenje pomorskog dobra iz točke III. ove Odluke, Koncesionar se obvezuje da će uredno plaćati Davatelju koncesije godišnju koncesijsku naknadu.

Godišnja koncesijska naknada koju Koncesionar plaća za gospodarsko korištenje pomorskog dobra sastoji se od stalnog i promjenjivog dijela naknade, s tim da:

a) stalni dio iznosi 0,1 euro po m² zauzete ukupne površine pomorskog dobra godišnje, s time da će se iznos stalnog dijela povećavati svakih pet godina za 0,01 euro po m²

b) promjenjivi dio iznosi 0,45 % prihoda ostvarenog na koncesioniranom pomorskom dobru.

Navedena koncesijska naknada plaća se na sljedeći način:

a) stalni dio naknade plaća se unaprijed za tekuću godinu, najkasnije do 1. ožujka:

– za godinu u kojoj je dana koncesija i za godinu u kojoj koncesija istječe, naknada se plaća razmjerno mjesecima korištenja

– za početnu godinu koncesijskog razdoblja naknada se plaća u roku od 45 dana od dana sklapanja ugovora o koncesiji

b) promjenjivi dio naknade plaća se unatrag u jednom obroku, i to do 30. travnja tekuće godine za ostvareni ukupni godišnji prihod prethodne godine.

Promjene naknade za koncesiju (stalnog i promjenjivog dijela) moguće su temeljem:

1. indeksa potrošačkih cijena

2. izmjena posebnog propisa u dijelu kojim se uređuje visina i način plaćanja naknade za koncesiju

3. gospodarskih okolnosti koje značajno utječu na ravnotežu odnosa naknade za koncesiju i procijenjene vrijednosti koncesije koja je bila temelj sklapanja ugovora o koncesiji.

Promjena naknade za koncesiju u skladu sa stavkom 4. ove točke, utvrđuje se ugovorom o koncesiji i posebnim zakonima, a obavlja se ovisno o nastanku okolnosti i/ili periodično u za to određenim vremenskim razdobljima ovisno o promjenama potrošačkih cijena.

IX.

Na temelju ove Odluke ovlašćuje se ministar mora, prometa i infrastrukture da u roku od 45 dana od dana izvršnosti ove Odluke, u ime Vlade Republike Hrvatske kao Davatelja koncesije, sklopi ugovor o preuzimanju koncesije sa županom Šibensko-kninske županije, u ime dosadašnjeg davatelja koncesije i trgovačkim društvom Pelagos Net Farma d.o.o., kao Koncesionarom, kojim će se urediti sva pitanja vezana za stupanje Vlade Republike Hrvatske na mjesto davatelja koncesije.

X.

Na temelju ove Odluke ovlašćuje se ministar mora, prometa i infrastrukture da u roku od 60 dana od dana sklapanja ugovora o preuzimanju koncesije iz točke IX. ove Odluke, u ime Vlade Republike Hrvatske kao Davatelja koncesije, sklopi ugovor o koncesiji s trgovačkim društvom Pelagos Net Farma d.o.o. kao Koncesionarom, kojim će se detaljno urediti ovlaštenja Davatelja koncesije te prava i obveze Koncesionara, posebno u odnosu na zaštitu okoliša, sigurnost plovidbe, izgradnju i održavanje te nadzor nad gospodarskim korištenjem pomorskog dobra koje se daje u koncesiju.

Ako se ne sklopi ugovor o preuzimanju koncesije u propisanom roku iz točke IX. ove Odluke, neće se sklopiti ugovor o koncesiji iz stavka 1. ove točke te Koncesionar gubi sva prava utvrđena ovom Odlukom, a ova Odluka će se ukinuti.

XI.

Koncesionar je dužan prije sklapanja ugovora o koncesiji iz točke X. stavka 1. ove Odluke Davatelju koncesije dostaviti garanciju banke radi dobrog izvršenja posla u korist Republike Hrvatske – Ministarstva mora, prometa i infrastrukture, na iznos od 26.422,53 eura, a što je 5 % od ukupne vrijednosti investicije, koja prema Studiji gospodarske opravdanosti iz točke VI. stavka 3. ove Odluke iznosi 528.450,54 eura, s rokom važenja garancije do šest mjeseci od završetka planiranog investicijskog ciklusa, a koja garancija je bezuvjetna, bez prigovora i naplativa na prvi poziv.

Koncesionar je dužan prije sklapanja ugovora o koncesiji iz točke X. stavka 1. ove Odluke Davatelju koncesije dostaviti ovjerene zadužnice na iznos od dvije godišnje naknade za stalni dio koncesijske naknade, u ukupnom iznosu od 43.160,00 eura, kao instrumente osiguranja naplate naknade za koncesiju, te za naknadu štete koja može nastati zbog neispunjenja obveza iz ugovora.

Ako Koncesionar ne dostavi garanciju banke iz stavka 1. ove točke i ovjerene zadužnice iz stavka 2. ove točke, neće se sklopiti ugovor o koncesiji iz točke X. stavka 1. ove Odluke te Koncesionar gubi sva prava utvrđena ovom Odlukom, a ova Odluka će se ukinuti.

XII.

Ova Odluka objavit će se u »Narodnim novinama«.

Obrazloženje

Trgovačko društvo Pelagos Net Farma d.o.o. iz Zadra, Gaženička cesta 28B, Koncesionar je na uzgajalištu tune temeljem Odluke Županijske skupštine Šibensko-kninske županije o davanju koncesije na pomorskom dobru u svrhu gospodarskog korištenja i postavljanja naprava za uzgoj tuna u akvatoriju južno od otoka Balabre na području Općine Murter-Kornati (»Službeni vjesnik Šibensko-kninske županije« br. 5/14., 13/18., 14/19. i 8/20.) te slijedom iste sklopljenog Ugovora o koncesiji na pomorskom dobru, klasa: 934-01/14-01/31, urbroj: 2182/1-06-14-1 od 9. lipnja 2014. i pripadajućih Aneksa ugovora o koncesiji, klasa: 934-01/14-01/31, urbroj: 2182/1-06-18-3, od 21. studenoga 2018., klasa: 934-01/14-01/31, urbroj: 2182/1-06-19-4, od 12. studenoga 2019. i klasa: 934-01/14-01/31, urbroj: 2182/1-06-20-4, od 25. lipnja 2020. Koncesija je dana na vremensko razdoblje od 20 godina, zaključno do 9. lipnja 2034.

Uzgajalište je smješteno na udaljenosti većoj od 300 m od obalne crte, stoga prema članku 6. Uredbe o određivanju građevina, drugih zahvata u prostoru i površina državnog i područnog (regionalnog) značaja (»Narodne novine«, br. 37/14., 154/14., 30/21., 75/22. i 61/23.), predstavlja zahvat u prostoru državnog značaja što znači da je dodjela koncesije bila u nadležnosti Vlade Republike Hrvatske na temelju članka 20. stavka 3. tada važećeg Zakona o pomorskom dobru i morskim lukama (»Narodne novine«, br. 158/03., 100/04., 141/06., 38/09., 123/11., 56/16. i 98/19.).

Dana 28. rujna 2022. Koncesionar Pelagos Net Farma d.o.o. zatražio je izmjenu Odluke i Ugovora o koncesiji na temelju izdanog akta prostornog uređenja: Rješenja o izmjeni i/ili dopuni lokacijske dozvole, klasa: UP/I-350-05/22-01/000025, urbroj: 2182-16/25-22-0008, od 31. kolovoza 2022. izdane od Upravnog odjela za zaštitu okoliša, prostorno uređenje, gradnju i komunalne poslove Šiben­sko-kninske županije, kojim se površina uzgajališta povećava sa 192.400 m² na 215.800 m², a maksimalni kapacitet uzgoja ribe sa 1.200 tona na 1.488 tona godišnje.

Budući da Šibensko-kninska županija kao nenadležno tijelo nije ovlaštena mijenjati odredbe Odluke o koncesiji, cjelokupna dokumentacija dostavljena je na nadležno postupanje Ministarstvu mora, prometa i infrastrukture.

Sukladno odredbi članka 53. stavka 2. Zakona o pomorskom dobru i morskim lukama Vlada Republike Hrvatske ovlaštena je donijeti odluku o preuzimanju odluke o koncesiji ako se za vrijeme trajanja ugovora o koncesiji utvrdi da je koncesiju dalo nenadležno tijelo. Sukladno članku 53. stavku 3. na temelju odluke o preuzimanju odluke o koncesiji zaključit će se ugovor o preuzimanju koncesije između Koncesionara, sadašnjeg davatelja koncesije i Vlade Republike Hrvatske.

Nakon sklapanja ugovora o preuzimanju koncesije sklopit će se ugovor o koncesiji s trgovačkim društvom Pelagos Net Farma d.o.o. kao Koncesionarom, kojim će se detaljno urediti ovlaštenja Davatelja koncesije te prava i obveze Koncesionara, posebno u odnosu na zaštitu okoliša, sigurnost plovidbe, izgradnju i održavanje te nadzor nad gospodarskim korištenjem pomorskog dobra koje se daje u koncesiju.

Donošenjem predmetnog Prijedloga odluke ni na koji način se ne ugrožavaju financijski interesi Republike Hrvatske, već se Koncesionaru omogućuje povećanje uzgojnih polja i ostvarenje punog kapaciteta uzgajališta za koje je Koncesionar u redovnom postupku ishodio pravomoćnu lokacijsku dozvolu.

Financijski učinak predmetnog Prijedloga odluke na državni proračun i proračune jedinica područne (regionalne) i lokalne samouprave ogleda se u neposrednim financijskim učincima od povećanja stalnog i promjenjivog dijela koncesijske naknade, kao i u posrednim financijskim učincima koji čine prihodi od poreza na dodanu vrijednost, poreza na dobit te poreza/prireza na dohodak na plaće za zaposlenike na uzgajalištu.

U predmetnom slučaju, ne radi se o bitnim izmjenama ugovora o koncesiji iz članka 63. stavka 2. Zakona o koncesijama budući da:

– izmjena koncesionirane površine ne predstavlja uvjet koji bi, da je bio dio postupka davanja koncesije, učinio mogućim odabir nekog drugog ponuditelja umjesto onog koji je odabran kao najpovoljniji ili bi učinio mogućim sklapanje ugovora o koncesiji s drugim ponuditeljem budući da je na javnom prikupljanju ponuda zaprimljena samo jedna ponuda i to Koncesionara

– izmjena ni na koji način ne utječe na ekonomsku ravnotežu koncesije u korist Koncesionara, iz razloga što će se povećanjem površine povećati i stalni dio koncesijske naknade, čime se ne utječe na ekonomsku ravnotežu koncesije u korist Koncesionara, već u korist davatelja koncesije, a povećanjem kapaciteta, uslijed očekivanog povećanja prihoda Koncesionara, povećat će se i promjenjivi dio naknade odnosno i prihodi Davatelja koncesije

– izmjenom se ne proširuje opseg djelatnosti koncesije u cilju uključivanja robe, radova ili usluga koji nisu bili uključeni u ugovor o koncesiji

– izmjenom se ne mijenja Koncesionar.

Slijedom svega iznijetog, Ministarstvo mora, prometa i infrastrukture izradilo je predmetni Prijedlog odluke kojim Vlada Republike Hrvatske preuzima Odluku o davanju koncesije na pomorskom dobru u svrhu gospodarskog korištenja i postavljanja naprava za uzgoj tuna u akvatoriju južno od otoka Balabre na području Općine Murter-Kornati i time stupa u pravnu poziciju Županijske skupštine Šibensko-kninske županije kao Davatelj koncesije u odnosu na zatečenu koncesiju, te ujedno daje koncesiju prema novim uvjetima, a odnose se na:

– obavezu ulaganja prema Studiji gospodarske opravdanosti iz rujna 2022. godine u iznosu od 528.450,54 eura

– povećanje maksimalnog kapaciteta uzgajališta tuna sa 1.200 na 1.488 tona godišnje

– povećanje površine uzgojnih polja sa 192.400 m² na 215.800 m²

– povećanje stalnog dijela koncesijske naknade s 0,08 na 0,1 euro/m2, uz povećanje svakih pet godina za 0,01 euro po m² zauzetog pomorskog dobra i promjenjivog dijela koncesijske naknade s 0,4 % na 0,45 % prihoda ostvarenog na koncesioniranom pomorskom dobru.

UPUTA O PRAVNOM LIJEKU

Protiv ove Odluke žalba nije dopuštena, ali se može pokrenuti upravni spor podnošenjem tužbe Upravnom sudu u Zagrebu, u roku 30 dana od dana primitka ove Odluke.

Klasa: UP/I-022-03/25-04/10
 Urbroj: 50301-27/20-25-2
 Zagreb, 22. svibnja 2025.

Predsjednik
 mr. sc. Andrej Plenković, v. r.